NARIADENIE KOMISIE (ES) č. 1473/2007
z 13. decembra 2007,
ktorým sa na vinársky rok 2007/2008 v Bulharsku ustanovuje prechodné opatrenie týkajúce sa spracovania vedľajších produktov vznikajúcich pri výrobe vína, ktoré je ustanovené nariadením Rady (ES) č. 1493/1999
KOMISIA EURÓPSKYCH SPOLOČENSTIEV,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 41 prvý pododsek,
keďže:
(1)
V súlade s článkom 27 ods. 3 nariadenia Rady (ES) č. 1493/1999 zo 17. mája 1999 o spoločnej organizácii trhu s vínom (1) fyzické alebo právnické osoby alebo skupiny takýchto osôb, ktoré vyrobili víno, majú povinnosť odovzdať na destiláciu všetky vedľajšie produkty, ktoré vznikli pri tejto výrobe. Od vstupu Bulharska do Spoločenstva 1. januára 2007 táto povinnosť platí aj pre výrobcov vína v tomto členskom štáte, hoci tento postup v Bulharsku nie je obvyklý.
(2)
Nariadením Komisie (ES) č. 1623/2000 (2) sa ustanovujú vykonávacie pravidlá k tejto povinnosti destilovať a v článku 49 tiež isté možnosti uplatnenia výnimky.
(3)
Kapacity liehovarov v Bulharsku stále nepostačujú na destiláciu všetkých vedľajších produktov, a to aj napriek opatreniam, ktoré už táto krajina zaviedla. Bulharsku by sa preto malo umožniť, aby niektorým kategóriám výrobcov udelilo výnimku z povinnosti destilovať vedľajšie produkty, ktoré vznikajú pri výrobe vína.
(4)
Aby sa mohla výnimka udelená Bulharsku uplatňovať počas celého vinárskeho hospodárskeho roka, malo by sa toto nariadenie uplatňovať od 1. augusta 2007.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Odchylne od článku 49 ods. 4 písm. a) nariadenia (ES) č. 1623/2000 Bulharsko môže na vinársky rok 2007/2008 ustanoviť, že výrobcovia, ktorých jednotlivý objem výroby vo vlastných prevádzkach nepresiahne 7 500 hl, môžu svoju povinnosť spočívajúcu v dodaní všetkých vedľajších produktov na destiláciu splniť tak, že sa od nich tieto produkty pod dohľadom odoberú.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. augusta 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. decembra 2007